Ula (elv)

Ula er en elv i Sel kommune. Elven er et sidevassdrag fra nord/øst til Gudbrandsdalslågen (fra venstre sett nedstrøms) og har sitt utløp ved Selsverket. En bilvei til Kvitskriuprestan og hytteområdet Mysuseter går langs elven.

Regulering
Ula er regulert med en dam om lag en kilometer oppstrøms fra munningen i Lågen. NVE satte oppe en dam i 1879 primært for å hindre løsmasser å bli transport til Lågen (trolig var det en eldre dam reist på 1600-tallet). Den murte dammen fra 1879 er neddemt etter at dam i armert betong ble satt opp rett ved i 1999. Betongdammen er 15 meter høy og 26 meter lang. Ula fører med seg store mengder stein og grus som hadde en tendens til å demme opp Lågen og legge Selsmyrene under vann. 

På 1700-1800-tallet ble Lågen demmet opp grus og stein fraktet av sideelven Ula. Under Storofsen i 1789 skal Lågen ha blitt flyttet helt til motsatt (vestre) side av dalen og Ula rev med seg kobberverket (Selsverket) som hadde vært i drift siden 1624. De store, flate Selsmyrene mellom Selsverket og Nord-Sel ble da stadig mer stående under vann og området ble forsumpet. Det var frykt for at Selsmyrene skulle bli helt omdannet til innsjø om ikke grusmassene i Ula ble stanset. I 1878-1879 ble det satt opp en dam i Ula for å hindre grusmassene å nå Lågen. Materialsamledammen ble oppført i tørrmur på fjell i en høyde på 10,35 m, dammen skulle være i stand til å fange 167.000 m3 masse (dammen ble forhøyet med 1 m i 1925). Senere (i årene 1910-1931) ble også Lågens elveleie senket slik at Selsmyrene ble tørrere. Ved anlegg av jernbanen Otta-Dombås var det ønskelig å legge Lågens løp ved vestre dalside mer mot øst forbi Selsverket og Ulas utløp. Omleggingen og senkningen av elveleiet ble utført av jernbanen 1910-1914, denne senkningen av elveleiet var 0,5 m mindre enn planlagt. I årene 1927-1931 senket derfor NVE løpet ytterligere, og det ble da tatt ut 67000 m3 hard grus. Ulas utløp ble samtidig sikret med en bunnterskel på 4,6 m høyde og 36 m bredde. 

I 2016 ble 40.000 m3 grusmasse avsatt innenfor dammen tatt ut.

Geografi
miniatyr|Ula ved Mysusæter
Vassdraget er 18,8 km langt og omfatter Rondvatnet med tilførselsbekk (5,6 km) Store Ula (13,2 km) og selve Ula som er 6 km lang. Ula oppstår der elvene Store Ula og Vesle Ula møtes øverst i Uladalen, renner gjennom Selsverket og ut i Gudbrandsdalslågen nedenfor der Uladalen møter Gudbrandsdalen. På veien ned tar Ulavassdraget opp to bekker like sør for Lonin: Kaldbekken, en sidebekk fra vest og fra øst bekken som kommer fra de tre vestre Illmannstjønnin (1279 moh.) i Illmannsdalen og flyter gjennom Fremre Illmannstjønna (1221 moh.).  Vesle Ula er 19,1 km lang og har sitt utspring fra Snjofonnkroken (1670 moh.) ved Gråhøe i de vestlige deler av Rondane nasjonalpark.

Severdigheter
Store Ula er den mest imponerende av de to opprinnelseselvene der den strekker seg fra Rondvatnet, midt i Rondane nasjonalpark og skaper severdigheter som Brudesløret (Storulfossen) og Ulafallene.
På veien ut av  Uladalen renner Ula forbi naturfenomenet Kvitskriuprestan i lia på nordsiden av denne.
Kaldbekken, renner igjennom naturfenomenet Jutulhogget, et 100 m langt juv, og sprer seg i et slags delta før den ender i hovedvassdraget like sør for Lonin.

Referanser

 Eksterne lenker 
 Uladammen (eldre foto), DigitalMuseum

Kategori:Rondane
Kategori:Elver i Sel